Парк Лавров | Машина на времето
Парк Лавров
Разстояние от София: 143 км
Време за пътуване: 1 ч 59 мин
GPS координати: 43.363672, 24.338771
Информация: Парк „Генерал В. Н. Лавров“ (известен като Парк „Лавров“) е мемориален парк в памет на загиналите в битките при Плевен и при Горни Дъбник руски и финландски гвардейци по време на Руско-турската война (1877-1878). Наименуван е на генерал-майор Василий Николаевич Лавров (командир на Лейбгвардейския Финландски полк), загинал в битката при с. Горни Дъбник.
Оформен е като парк в периода 1950–1954 г. На братските могили са поставени паметници на загиналите гвардейци от Лейбгвардейския Гренадирски, Лейбгвардейския Московски, Лейбгвардейския Павловски, Лейбгвардейския Измайловски и Лейбгвардейския Финландски полк. Поставени са скулптурни изображения на загиналите офицери: полковник Елмар Прокопе, полковник Константин Рунов, полковник Николай Ожаревски и поручик Николай Пороженко. Наред с тях е поставена и каменната скулптура „Вечна дружба“ от Петър Златарев (1953). Открита е и експозиция на руски оръдия от войната.
Паркът има днешния си вид от 1977 г., когато е направено цялостно преустройство и са издигнати новите монументи. Възстановен по програма „Красива България“ (2001). През 2004 г. е издигнат и параклис „Свети Георги Победоносец“.
Охрана липсва и за да не бъдат откраднати, оръдията от някогашната открита експозиция и бюстът на генерал Лавров са преместени в Плевен. Параклисът обаче не успява да избегне набезите на крадците. През 2008-ма е обран, изчезва и медната облицовка на покрива.
Тук са погребани и телата на 22-мата войници от Трети стрелкови Финландски батальон – единствените финландски войници, загинали извън родината си.